**Eesti Puuetega Inimeste Koja üldkoosoleku protokoll nr 1/2020**

**Toimumise aeg**: 22.mai 2020. a

**Toimumise koht**: Cisco Webex videokõnede keskkond

**Koosoleku algus**: 11.00

**Koosoleku lõpp**: 13.00

**Osalejad:** Hääleõiguslikke osalejaid koosolekul 37 registreerunut

Monika Haukanõmm (edaspidi MH) annab sõna Tauno Asujale (edaspidi TA), kes tutvustab edukaks koosoleku läbiviimiseks vajalikke tehnilisi küsimusi. TA annab ülevaate e-registreerimislehe allkirjastamisest ja e-keskkonnas hääletamisest. Lisades, et üldkoosoleku veebi ülekanne salvestatakse andes võimaluse kõigil soovijail seda järele vaadata.

Enne päevakorraliste küsimuste juurde asumist soovib MH anda sõna EPIKoja uue toetajaliikme so Eesti Eriolümpia ühenduse esindajale Tiina Möllile (edaspidi TM).

TM tänab EPIKoda vastuvõtmise eest ja selgitab, et kõnealuse ühenduse näol on tegemist sportimist propageeriva organisatsiooniga, mis koondab intellektipuudega inimesi. Põhiliselt tegeleb ühing erinevate spordiürituse korraldamisega, kuid on olemas ka perede programm, kus kaasatakse lapsevanemaid. Põhikontor asub Tartus, kuid TM koos Eesri Paralümpiakomiteega on Tallinnas.

MH tänab TM-i tutvustuse eest ja tervitab Eesti Eriolümpia ühendust EPIKoja toetajaliikmeks astumast.

MH lisab, et Tallinna Puuetega Inimeste Koda (edaspidi Tallinna PIK) on saanud uue tegevjuhi Mari Levo (edaspidi ML) ja olenemata asjaolust, et paljud EPIKoja liikmed on juba ML-ga eelnevalt tuttavad on siiski inimesi, kes teda veel ei pruugi tunda.

ML avaldab tänu ja lisab, et on olnud Tallinna PIK tegevjuht käesoleva aasta algusest. Eelnevalt on teinud koostööd erinevate puuetega inimesi koondavate liitudega, lisaks patsientide ühenduse liidule. Praegune töökorraldus, nii nõustamised ja koolitused on koondunud lähtuvalt eriolukorra reeglitele Tallinna PIK-is interneti keskkonda.

MH tänab ML-i tutvustuse eest ja suundub protokolliliste küsimuste juurde.

Hääletuse korraldamisest. MH teeb ettepaneku, et käetõstmisega saavad kõik osalejad oma poolt või vastu seisukohta kinnitada. MH pöördub Anneli Habichti (edaspidi AH) poole, kas selline hääletusviis protseduuriliselt on aktsepteeritav. AH vastab, et EPIKoja juhatuse koosolekute hääletustel on sellist hääletusviisi edukalt kasutatud. MH sõnab, et Rapla Puuetega Inimeste Kojalt on äsja saabunud ettepanek, kasutada hääletuse läbiviimiseks videokoosoleku *chati* (kirjaliku vestluse) meetodit oma kasutajanime alt. Nii jääb kõigilt kirja teel oma seisukoha salvestus, mis on hiljem kättesaadav ja protokolliliselt arvestatav. Üldkoosolek nõustub Rapla ettepanekuga. AH teeb ettepaneku järgmised kolm hääletust nõudvat protokollilist küsimust hääletada ühekorraga, st üldkoosoleku häältelugemiskomisjoni, protokollija ja päevakorra kinnitamine. Üldkoosolekul vastuväiteid pole.

Esialgu tuleks kinnitada koosoleku juhataja, kelleks avaldab soovi asuda MH.

MH teeb ettepaneku kinnitada üldkoosoleku häältelugemiskomisjoni liikmeteks Anneli Habicht (AH) ja Tauno Asuja (TA), protokollijaks Marja-liisa Pihlak (edaspidi M-L P) ja samuti aktsepteerida üldkoosoleku päevakord, mis on eelnevalt saadetud kõigi osalejate e-maili aadressile. Alternatiivseid ettepanekuid ei esitata, päevakorda täiendavaid teemasid ei esitata.

MH palub kõigil osalejatel oma seisukoht protokollililistes küsimustes sisestada *chati*. MH annab teada, et üldkoosolekul osalejate vastused on poolt, seega saab vastavad päevakorralised küsimused kinnitada.

**OTSUS**: Kinnitada EPIKoja üldkoosoleku nr 1 2020 juhatajaks Monika Haukanõmm, häältelugemiskomisjoni koosseisu Anneli Habicht ja Tauno Asuja, protokollijaks Marja-Liisa Pihlak. Kinnitada koosoleku päevakord järgnevas koosseisus:

**Koosoleku päevakord**

**Päevakorra punkt 1**

11:00-12:00 EPIKoja majandusaasta 2019 aruande ning revisjonikomisjoni

järeldusotsuse kinnitamine.

Monika Haukanõmm, EPIKoja juhatuse esimees;

Anne Tang, EPIKoja raamatupidaja; Georg Jurkanov, revisjonikomisjoni liige.

**Päevakorra punkt 2**

12:00-12:45 EPIKoja võrgustiku rahastus 2020-2022.

Eero Kiipli, EPIFondi juhataja

**Päevakorra punkt 3**

12:45-13:00 EPIKoja eesseisvad tegevused 2020.

Anneli Habicht, EPIKoja tegevjuht

**Päevakorra punkt 1. EPIKoja majandusaasta 2019 aruande ning revisjonikomisjoni**

**järeldusotsuse kinnitamine.**

MH jätkab EPIKoja 2019. a majandusaasta sisuaruande (mis on saadetud osalejatele eelnevalt e-postile) ülevaate tutvustamisega, selgitades et eelneval aastal oli EPIKojal seatud kolm olulist prioriteeti, millest esimene oli ÜRO Puuetega Inimeste õiguste konventsiooni variraporti kaitsmine, selle koostamisele ja järelevalve teostamise kaasa aitamine Eestis, teine oli puuetega inimeste huvikaitse tagamine ja kolmas EPIKoja jätkusuutlik areng. MH toob välja et oluliselt on paranenud koostöö Õiguskantsleri bürooga ja eriti Juta Saarevetiga, kelle töövaldkond ongi puuetega inimeste õiguste kaitse eest seismine ja selle tagamine.

Lisaks oli eelneval aastal edukas kohtumine uue sotsiaalministriga, hr Tanel Kiigiga, et tutvustada EPIKoja tegevust ja aidata kaasa positiivsele koostööle.

MH lisab, et väga oluline ja emotsionaalne oli Laulu- ja tantsupeo ligipääsetavaks muutmine. Samuti on olnud EPIKojal tegevmeeskonnal palju kaasalöömist erinevates töörühmades.

Olulisemad suursündmused oli valimisdebati läbiviimine, külastajaterohke kultuurifestival uue formaadiga ja aastat lõpetav Puuetega inimeste päeva tähistamine konverentsiga „Elu kui dokfilmis. Kes lavastab kohaliku tasandi sotsiaalkaitset“.

Samuti toob MH esile olulisemad sammud väliskoostöös ja 2019. a raames läbiviidud lisaprojektide kirjeldused.

MH annab sõnajärje Anne Tangile (edaspidi AT), kes tutvustab majandusaasta aruannet 2019, mis on koosolekule eelnevalt saadetud kõigile osalejatele. AT annab ülevaate majandusaasta aruande erinevatest osadest ja numbrilistest näitajatest. Kokkuvõtlikult oli eelmine aasta stabiilne ja võib jääda majanduslikult rahule. Aasta oli tegevusterohke ja finantsiliselt igati edukas.

MH tänab AT ja küsib kas AH soovib täiendada, viimane juhib tähelepanu, et Jelena Pipper palus täpsustust kultuurifestivali osalejate arvu kohta.

AH selgitab, et lähtuvalt kultuurifestivali formaadi muutustest moodustavad kultuurifestivali osalejate arvu 367 kahe päeva esinejad kokku.

MH annab sõna Eero Kiiplile (edaspidi EK), kes projektijuhina tutvustab ERASMUS+ projekti.

EK annab ülevaate, et projekti näol kaasati väga erinevate puudeliikide esindajatest noori. Kokku oli 4 riigi noored, kes olid väga motiveeritud. Korralduslikke probleeme ei esinenud. Kihnus viibitud aeg oli väga meeleolukas ja esinemine Kultuurifestivalil emotsiooniderohke.

MH pöördub revisjonikomisjoni liikme Georg Jurjakovi (edaspidi GJ) poole, kes tutvustab 4. mail 2020 toimunud revisjonikomisjoni otsust. GJ täpsustab, vaatasid koos revisjonikomisjoni liikme Terje Karpiga (edaspidi TK) olulised dokumendid läbi ja midagi ette heita polnud ja otsustasid, et EPIKoja 2019. a majandusaasta aruanne on korrektne ja võib kinnitamisele suunata.

AH kommenteerib, et majandusaasta aruanne sai enne üldkoosolekut tagasisidet Eesti Kutsehaigete Liidult, kuna sisutegevuste aruandes oli viga kultuurifestivali ja puuetega inimeste päeva konverentsi toimumise kuupäevade kohta. Viga sai korrigeeritud.

Häältelugemiskomisjoni liige TA sekkub ja teatab, et kvoorum (25) on 34 hääletusõigusliku osalejaga täidetud. MH kirjutab vestlusaknasse, et majandusaasta aruande hääletamine on avatud *chat*-ina ja palub hääleõiguslikel osalejatel kirjutada, kas ollakse poolt, vastu või erapooletu. Volituse omanikul palutakse lisada vastav kommentaar.

Häältelugemiskomisjoni liige AH juhib tähelepanu, et need kes ei saa *chat*-is kirjalikult oma või volitatud häält tehnilistel põhjustel lisada, siis palun lülitada sisse mikrofon ja seda suuliselt välja öelda.

Häältelugemiskomisjoni liikmed annavad teada, et majandusaasta aruande kinnitamine on kogunud 29 poolt häält.

**OTSUS:** Kinnitada EPIKoja 2019. aasta majandusaasta aruanne.

**Päevakorra punkt 2. EPIKoja võrgustiku rahastus 2020-2022**

MH annab sõnajärje Eero Kiiplile, kes tutvustab EPIKoja ja liikmesorganisatsioonide rahastust 2020-2022 aastatel

EK tänab MH-d juhtides tähelepanu, et puuetega inimeste organisatsioonid on muutunud oma tegevuses aktiivsemaks ja professionaalsemaks, mida on väga tore tõdeda.

EK annab põgusa kokkuvõtte sellest, mis kajastus aastaaruannetest. Enim jäi kõlama see, et seoses haldusreformiga on kohaliku omavalitsuse tasandil muutunud intensiivsemaks maakondlike kodade töö.

Paraku esines sageli olukordi, kus kohaliku omavalitsuse sotsiaaltöötaja ei olnud pädev puuetega inimesi nende küsimustes aitama, mis on taunitav ja millega tuleks tegelda.

EK jätkab, et alates käesolevast aastast on rahastus korraldatud strateegilise partnerluse kaudu, mis tähendab, et igas valdkonnas on sotsiaalministeerium valinud strateegilise partneri, kes rahastust oma valdkonnas korraldab. EPIFondi strateegiline partnerlus jaguneb kahte suunda, millest esimene keskendub puuetega inimeste huvikaitsele ja teine suund psüühikahäirega inimeste võimestamisel ja neid esindava organisatsiooni tekkele.

EK toob esile, et lähtuvalt koroona kriisist oli tunduvalt vähem, peaaegu 50% võrra laekumisi hasartmängu maksust. Olud on keerulised, siiski on sotsiaalministeerium andnud kinnituse, et meie organisatsioonide senine rahastus ei vähene.

Strateegilise partnerluse suund 2 puhul saab käesoleval aastal läbi viia vaid psüühikahäiretega inimeste kriisikaardi koostamise nõustamise teenust, mis on väga oluline samm. Teised tegevused lükkuvad siiski edasi.

EK meenutab, et eelmisel aastal viidi läbi uuring, kuidas puuetega inimeste organisatsioonide rahastust tagada, mille raames esitati mitmeid uuenduslikke ettepanekuid. Üks fundamentaalseimad ettepanekuid muudatusteks oli see, et kaaluda kas kohalike liikmesorganisatsioonide rahastus korraldada mitte läbi maakondlike kodade vaid hoopis puudespetsiifiliste liitude. Põhjusena toodi esile, et nii on huvikaitse telg tugevam. Oli ka teisi muudatusettepanekuid. EPIFondi nõukogu ei ole veel lõplikku otsust langetanud, kuid liikmesorganisatsioonidel tuleks üle vaadata ja vajadusel ajakohastada oma koduleheküljed, sest on tõenäoline, et neid hakatakse rahastusel arvestama.

**OTSUS:** Võtta teadmiseks

**Päevakorra punkt 3. EPIKoja eesseisvad tegevused 2020.**

AH annab ülevaate eesootavate sündmuste kohta

AH selgitab, et 02.06 toimub pilootkatsetus EPIKoja esimene e-ümarlaud KOV-idele ja maakondlikele puuetega inimeste kodadele. Alustame Lääne-Eesti regioonist e-ümarlaua formaadis, kuhu on kaasatud ka piirkondlikud kojad. Siis liigume edasi teiste regioonide juurde, eesmärk on katta kogu Eesti KOV-id.

10.06 toimub laiemat ringi puudutav sündmus e-infopäeva näol puuetega inimestele, mis keskendub toimetulekule koroona-ajal ja eriolukorrast tingitud muudatustele sotsiaalsüsteemis.

Hetkel on veel otsustamisel, kas 2020. aastal toimub puuetega inimeste kultuurifestival ja EPIKoja suvekool.

AH püstitab *chatis* küsimuse, kuidas suhtuvad liikmed suvekooli korraldamisse. Enamus vastajaid pooldavad suvekooli korraldamist, mõned koosolekul osalejad on siiski kahtleval seisukohal seoses tervisealase õhtusega.

**OTSUS:** Võtta teadmiseks

Koosoleku juhataja Monika Haukanõmm

Koosoleku protokollija Marja-Liisa Pihlak